text: Svømmeklub får juletræer til at blive til varme
  03 januar 2016 kl. 12.43
  Søndag samlede Svømmeklubben Grindsted juletræer ind. Men borgerne får snart træerne hjem i stuen igen.
  I dag er det Helligtrekongers søndag og på onsdag er det Helligtrekongers dag - og så er julen officielt slut.
  I Grindsted blev søndagen mange steder brugt til at smide juletræerne ud. Men borgerne får snart juletræerne hjem i stuerne igen - når de er lavet om til fjernvarme.
  Traditionen tro samlede Svømmeklubben Grindsted søndag juletræer ind. Denne gang var det i samarbejde med Grindsted El- og Varmeværk, der sidste år indviede et nyt flisværk.
  Jens Brinkmann formand for Svømmeklubben Grindsted fortæller til TV SYD, at de har indsamlet juletræer i omkring 20 år, men at det er første gang, de afleverer træerne til flisværket. 
  -Vi gør det for at hjælpe borgerne af med deres juletræer, men selvfølgelig også for at samle penge ind til svømmeklubben. 
  Grindsted El- og Varmeværk betaler svømmeklubben for træerne det beløb, der svarer til brandværdien af de indsamlede juletræer, og dem der afleverer juletræerne betaler 30 kr. pr. træ. Svømmeklubben regner med at få ml. 15.000 kr - 20.000 kr. ind på denne kolde dag.
  Flisværket regner med at juletræerne rækker til at varme mellem 15 og 20 huse op i et helt år.
  
  